आचार्य पं. शरदचंद्र मिश्र के अनुसार सूर्य की परिक्रमा के दौरान एक वर्ष में चार संधियों में चार नवरात्र होते हैं। जिनमें मार्च (वसंत ऋतु) और सितम्बर (शरद ऋतु) के आसपास पड़ने वाली गोल संधियों में साल के दो मुख्य नवरात्र पड़ते हैं। वसंत के संधिकाल को वासंतिक या चैत्र नवरात्र तथा शरद के संधिकाल को शारदीय नवरात्र कहते हैं। इन संधि समयों में शरीर में बहुत सारे रासायिनिक परिवर्तन होते हैं। इसलिए रोगाणुओं व रोगों तथा विकारों की बढ़ने की प्रबल आशंका होती है। रोग शरीर को तथा विकार मन व आत्मा को प्रभावित करते हैं। शरीर व आत्मा यानी मनुष्य का संसार व धर्म दोनों प्रभावित होने की आशंका बलवती हो जाती है। शायद इसीलिए भारतीय मनीषा ने इस संधिकाल को धर्म से जोड़कर शक्ति आराधना का समय निर्धारित किया। अमावस्या की रात से लेकर अष्टमी तक या प्रतिपदा से लेकर नवमी के दोपहर तक नौ दिनों तक व्रत-नियम करने से इसे नवरात्र नाम दिया गया।